**Æthelnoth** tai **Ethelnoth** (k. 1038) oli Canterburyn arkkipiispa vuosina 1020–1038 ja mahdollisesti pyhimys, mutta tästä ei ole täyttä varmuutta. Hän oli munkkina Glastonburyn luostarissa, minkä jälkeen hän Anglosaksien kronikan mukaan toimi ennen arkkipiispaksi tuloaan Christ Churchin eli nykyisen Canterburyn tuomiokirkon tuomiorovastina ja priorina. Häntä kutsuttiin lisänimellä "Hyvä" ja hän oli kuuluisa viisaudestaan.

Tausta
------

Æthelnothin isä oli Dorsetissa sijainneen Cerne Abbasin luostarin perustaja Æthelmaer, joka oli John Worcesterlaisen mukaan wessexiläinen aatelismies. Æthelnothin tiedetään olleen Wessexin kuninkaan Ethelredin jälkeläinen, ja historioitsija Frank Barlowin mukaan hän oli mahdollisesti Wessexin jaarli Godwinin setä. Cerne Abbasissa hän oli luultavasti Ælfricin oppilas.

Arkkipiispana
-------------

Æthelnothin kaudesta arkkipiispana tiedetään hyvin vähän. Æthelweard-niminen aatelismies, jonka Knuut Suuri karkotti maanpakoon vuonna 1020, oli mahdollisesti sukua hänelle. Tällöin Æthelnothin nimitys saattoi olla hyvitystä Knuutia vastustaneelle vaikutusvaltaiselle perheelle. Hänen tiedetään olleen Knuut Suuren läheinen ystävä ja saaneen tältä merkittävän rahalahjoituksen Chartresin tuomiokirkon jälleenrakennusta sekä Glastonburyn luostaria varten. Ainakin kerran Knuut sai häneltä moitteita kiroilemisesta.

Ollessaan paluumatkalla vuonna 1022 Roomasta, jossa hän kävi noutamassa palliumin, hän osti Paviasta sadalla hopea- ja yhdellä kultatalentilla Pyhän Augustinuksen käden, jonka hän lähetti Coventryyn pyhäinjäännökseksi. Hänen arkkipiispakautensa merkittävimpänä tapahtumana pidetään tanskalaisten surmaaman arkkipiispa Alphegen pyhäinjäännösten siirtämistä Lontoosta varta vasten rakennettuun pyhäinjäännöslippaaseen. Knuutin käskystä hän vihki Gerbrandin Roskilden piispaksi.

Neljä viimeistä virkavuottaan Æthelnoth joutui huonon näkönsä vuoksi turvautumaan sittemmin seuraajakseen tulleen Eadsigen apuun. Hän kuoli 30. lokakuuta vuonna 1038, ja hänet on haudattu Canterburyyn. Todisteita hänen pyhimyskultistaan ei ole, ja eräät tutkijat ovat pitäneet kyseenalaisena sitä, oliko hän todella pyhimys. Hänen muistopäivänsä on 30. lokakuuta.

Lähteet
-------

1. ↑  Æthelnoth *Oxford Dictionary of National Biography*. Oxford University Press. Viitattu 27.6.2011. (englanniksi)
2. 1 2 3  Pfaff, Richard: *The liturgy in medieval England: a history*, s. 91. Cambridge University Press, 2009. ISBN 0521808472. Google books (viitattu 27.6.2011). (englanniksi)
3. 1 2 3 4 5 6  Butler, Alban: *Butler's lives of the saints*, s. 203. Continuum International Publishing Group, 1995. ISBN 086012259X. Google books (viitattu 28.6.2011). (englanniksi)
4. 1 2 3 4  Bolton, Timothy: *The empire of Cnut the Great: conquest and the consolidation of power in Northern Europe in the early eleventh century*, s. 80–81, 170, 179. Brill, 2009. ISBN 900416670X. Google books (viitattu 27.6.2011). (englanniksi)
5. 1 2  Matthew Bunson: *Our Sunday Visitor's encyclopedia of saints*, s. 291. Our Sunday Visitor Publishing, 2003. ISBN 1931709750. Google books (viitattu 3.8.2011). (englanniksi)[vanhentunut linkki]
6. ↑  Barlow, Frank: *The Godwins: the rise and fall of a noble dynasty*, s. 21. Pearson Education, 2003. ISBN 0582784409. Google books (viitattu 18.7.2011). (englanniksi)
7. ↑  Baxter, Stephen: *The earls of Mercia: lordship and power in late Anglo-Saxon England*, s. 161. Oxford University Press, 2007. ISBN 0199230986. Google books (viitattu 27.6.2011). (englanniksi)

  


|  |  |  |  |
| --- | --- | --- | --- |
|  | Edeltäjä:**Lyfing** | **Canterburyn arkkipiispa**1020–1038 | Seuraaja:**Eadsige** |